CELEX: 32021D1989
Language: sk
Date: 2021-11-15 00:00:00
Title: Rozhodnutie Rady (SZBP) 2021/1989 z 15. novembra 2021, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku

16.11.2021   
               
               
                  SK
               
               
                  Úradný vestník Európskej únie
               
               
                  L 405/8
               
            
         ROZHODNUTIE RADY (SZBP) 2021/1989
         z 15. novembra 2021,
         ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 15. októbra 2012 prijala rozhodnutie 2012/642/SZBP (1) o reštriktívnych opatreniach voči Bielorusku.
                  
               
                     (2)
                  
                  
                     Rada 24. júna 2021 prijala rozhodnutie (SZBP) 2021/1031 (2), ktorým sa zmenilo rozhodnutie 2012/642/SZBP s cieľom zaviesť niekoľko hospodárskych obmedzení vrátane zákazu poskytovať poistenie a zaistenie bieloruskej vláde a bieloruským verejným subjektom a agentúram.
                  
               
                     (3)
                  
                  
                     V tomto kontexte je tiež vhodné zaviesť určité výnimky zo zákazu poskytovať poistenie a zaistenie bieloruskej vláde a bieloruským verejným subjektom a agentúram.
                  
               
                     (4)
                  
                  
                     Na vykonanie určitých opatrení je potrebná ďalšia činnosť Únie.
                  
               
                     (5)
                  
                  
                     Rozhodnutie 2012/642/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 2j rozhodnutia 2012/642/SZBP sa nahrádza takto:
            
               
                  „Článok 2j
                  
                     1.   Zakazuje sa poskytovať poistenie alebo zaistenie:
                     
                                 a)
                              
                              
                                 bieloruskej vláde, jej verejným orgánom, spoločnostiam alebo agentúram alebo
                              
                           
                                 b)
                              
                              
                                 akejkoľvek fyzickej alebo právnickej osobe, subjektu alebo orgánu, ktoré konajú v mene alebo na základe pokynov právnickej osoby, subjektu alebo orgánu uvedených v písmene a).
                              
                           
                  
                     2.   Zákazy uvedené v odseku 1 sa nevzťahujú na poskytovanie povinného poistenia alebo poistenia zodpovednosti za škodu bieloruským osobám, subjektom alebo orgánom, ak sa poistené riziko nachádza v Únii, ani na poskytovanie poistenia bieloruským diplomatickým alebo konzulárnym misiám v Únii.
                  
                  
                     3.   Zákazmi podľa odseku 1 nie je dotknuté plnenie zmlúv uzavretých pred 25. júnom 2021 ani doplnkových zmlúv potrebných na plnenie takýchto zmlúv.“
                  
               
            
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 15. novembra 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2012/642/SZBP z 15. októbra 2012 o reštriktívnych opatreniach vzhľadom na situáciu v Bielorusku (Ú. v. EÚ L 285, 17.10.2012, s. 1).
         
            (2)  Rozhodnutie Rady (SZBP) 2021/1031 z 24. júna 2021, ktorým sa mení rozhodnutie Rady 2012/642/SZBP o reštriktívnych opatreniach vzhľadom na situáciu v Bielorusku (Ú. v. EÚ L 224 I, 24.6.2021, s. 15).